

**ระเบียบมหาวิทยาลัยธรรมศาสตร์**

**ว่าด้วยโครงการบริการสังคมของหน่วยงานในมหาวิทยาลัย พ.ศ. ๒๕๕๒**

-----------------------------

โดยที่เป็นการสมควรปรับปรุงระเบียบว่าด้วย โครงการบริการสังคมของหน่วยงานในมหาวิทยาลัยให้เหมาะสมและเอื้ออำนวยต่อการดำเนินโครงการบริการสังคมของหน่วยงานในมหาวิทยาลัยยิ่งขึ้น

อาศัยอำนาจตามความในมาตรา ๑๘ (๑๐) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๓๑ สภามหาวิทยาลัยจึงตราระเบียบไว้ดังต่อไปนี้

**ข้อ ๑** **ชื่อระเบียบ**

ระเบียบนี้เรียกว่า “ระเบียบมหาวิทยาลัยธรรมศาสตร์ ว่าด้วยโครงการบริการสังคมของหน่วยงานในมหาวิทยาลัย พ.ศ. ๒๕๕๒”

**ข้อ ๒** **การมีผลบังคับใช้**

ระเบียบนี้ให้มีผลใช้บังคับกับโครงการบริการสังคมที่หน่วยงานเสนอขออนุมัติโครงการและอนุมัติประมาณการรายรับรายจ่ายของโครงการต่อมหาวิทยาลัยตั้งแต่วันถัดจากวันประกาศเป็นต้นไป

**ข้อ ๓ การยกเลิกระเบียบเดิม**

ให้ยกเลิก

(๑) ระเบียบมหาวิทยาลัยธรรมศาสตร์ ว่าด้วยโครงการบริการสังคมของหน่วยงานในมหาวิทยาลัย พ.ศ. ๒๕๔๐

(๒) ระเบียบมหาวิทยาลัยธรรมศาสตร์ ว่าด้วยโครงการบริการสังคมของหน่วยงานในมหาวิทยาลัย (ฉบับที่ ๒) พ.ศ. ๒๕๔๑

**ข้อ ๔ คำนิยาม**

ในระเบียบนี้

“หน่วยงาน” หมายความว่า หน่วยงานตามระเบียบมหาวิทยาลัยธรรมศาสตร์ ว่าด้วยการเงิน
และทรัพย์สินของมหาวิทยาลัย

“หัวหน้าหน่วยงาน” หมายความว่า หัวหน้าหน่วยงานตามระเบียบมหาวิทยาลัยธรรมศาสตร์
ว่าด้วยการเงินและทรัพย์สินของมหาวิทยาลัย

“โครงการ” หมายความว่า โครงการบริการสังคม ซึ่งหน่วยงานในมหาวิทยาลัยเป็นผู้จัดขึ้นตามหลักเกณฑ์และวัตถุประสงค์ที่กำหนดในระเบียบนี้

“โครงการย่อย” หมายความว่า โครงการต่าง ๆ ทั้งโครงการบริการการศึกษา (เพื่อรับปริญญา) และโครงการบริการวิชาการที่หน่วยงานในมหาวิทยาลัยเป็นผู้จัดขึ้น และเป็นส่วนหนึ่งของโครงการบริการสังคมของหน่วยงานนั้น

“เจ้าหน้าที่การเงิน” หมายความว่า ผู้ที่หัวหน้าหน่วยงานแต่งตั้งให้ทำหน้าที่รับจ่ายเงินของโครงการบริการสังคมและ/หรือโครงการย่อยในหน่วยงานนั้น

“เจ้าหน้าที่บัญชี” หมายความว่า ผู้ที่หัวหน้าหน่วยงานแต่งตั้งให้มีหน้าที่จัดทำบัญชีและงบการเงินของโครงการบริการสังคมและ/หรือโครงการย่อยในหน่วยงานนั้น

“สำนักงานตรวจสอบภายใน” หมายความว่า สำนักงานตรวจสอบภายในมหาวิทยาลัยธรรมศาสตร์

**ข้อ ๕ ผู้รักษาการตามระเบียบ**

ให้อธิการบดีรักษาการตามระเบียบนี้ และให้มีอำนาจออกประกาศมหาวิทยาลัยกำหนดหลักเกณฑ์ และวิธีปฏิบัติเพื่อให้เป็นไปตามระเบียบนี้ได้

**หมวดที่ ๑**

**บททั่วไป**

**ข้อ ๖ วัตถุประสงค์ของโครงการ**

โครงการจะต้องเป็นโครงการที่มีวัตถุประสงค์ในการให้บริการทางการศึกษา บริการทางวิชาการ การสาธารณประโยชน์ หรือการบริการชุมชน รวมตลอดถึงโครงการที่หน่วยงานจัดร่วมกับสมาคม สถาบัน มูลนิธิ หรือหน่วยงานภายนอก ซึ่งจะต้องสอดคล้องกับวัตถุประสงค์ของมหาวิทยาลัยตามที่กำหนดไว้ในพระราชบัญญัติจัดตั้งมหาวิทยาลัย

โครงการจะต้องมีรายได้เพียงพอสำหรับการดำเนินโครงการ โดยไม่ต้องของบประมาณสนับสนุนจากมหาวิทยาลัย และจะต้องได้รับอนุมัติจากมหาวิทยาลัยก่อนการดำเนินการ ตามที่กำหนดในระเบียบนี้

**ข้อ ๗ ประเภทของโครงการ**

โครงการจำแนกได้ ๒ ประเภท คือ

๗.๑ โครงการบริการการศึกษา (เพื่อรับปริญญา) ได้แก่ โครงการซึ่งมีลักษณะเป็นการจัดการเรียนการสอนเพื่อรับปริญญา หรือประกาศนียบัตรบัณฑิต ที่สภามหาวิทยาลัยเป็นผู้อนุมัติ

๗.๒ โครงการบริการวิชาการ แบ่งออกเป็น ๓ ประเภท คือ

(๑) โครงการอบรมสัมมนา ได้แก่ โครงการที่มีวัตถุประสงค์หลักในการจัดการฝึกอบรม
จัดสัมมนาทางวิชาการให้แก่สังคม หรือให้แก่นักศึกษาของมหาวิทยาลัย

(๒) โครงการบริการทดสอบ วิเคราะห์ตัวอย่าง พัฒนาผลิตภัณฑ์ ได้แก่ โครงการที่มีวัตถุประสงค์หลักในการให้บริการวิชาการโดยใช้อุปกรณ์ เครื่องมือในห้องปฏิบัติการและใช้ความรู้ทางวิชาการและ/หรือวิชาชีพของบุคลากรของหน่วยงานนั้นในการให้บริการแก่สังคม และให้หมายความรวมถึงโครงการที่มีวัตถุประสงค์หลักในทำนองเดียวกันดังกล่าวแต่เรียกชื่ออย่างอื่นด้วย

(๓) โครงการบริการสถานที่ ได้แก่ โครงการที่มีวัตถุประสงค์หลักในการให้บริการการใช้สถานที่ที่หน่วยงาน/มหาวิทยาลัยได้ปรับปรุงและตกแต่ง ติดตั้งอุปกรณ์ เครื่องมือ เครื่องใช้เพื่อให้สถานที่นั้นสามารถใช้ได้เป็นการเฉพาะทางโดยโครงการมีวัตถุประสงค์เพื่อให้บริการทางวิชาการเฉพาะทางนั้นแก่สังคม

ทั้งนี้ อุปกรณ์ เครื่องมือในห้องปฏิบัติการ หรือสถานที่ ที่หน่วยงานจะนำมาใช้ในการให้บริการวิชาการ สำหรับโครงการตาม (๒) และ (๓) หน่วยงานจะต้องแจ้งรายการหรือทะเบียนทรัพย์สินไว้กับมหาวิทยาลัยและให้คำรับรองว่า การนำอุปกรณ์ เครื่องมือในห้องปฏิบัติการ หรือสถานที่เหล่านั้นมาให้บริการสังคมจะไม่กระทบต่อการเรียนการสอนของหน่วยงาน เพื่อประกอบในการขออนุมัติโครงการด้วย

**ข้อ ๘ คณะกรรมการบริการสังคมของหน่วยงาน**

ให้หน่วยงานที่มีการดำเนินโครงการแต่งตั้งคณะกรรมการของหน่วยงานขึ้นคณะหนึ่ง ทำหน้าที่พิจารณากลั่นกรองก่อนนำเสนอโครงการเพื่อขออนุมัติจากมหาวิทยาลัยและดูแลรับผิดชอบในการบริหารงานโครงการทุกโครงการของหน่วยงาน ตลอดทั้งดำเนินการจัดทำประมาณการรายรับรายจ่ายของโครงการย่อย
ทุกโครงการและประมาณการรายรับรายจ่ายรวมของโครงการของหน่วยงานเพื่อเสนอต่ออธิการบดีก่อนเริ่มต้นปีงบประมาณ หรือก่อนเริ่มดำเนินโครงการย่อย

**ข้อ ๙ รายได้สุทธิจากการดำเนินงาน**

ให้หน่วยงานจัดเก็บรายได้สุทธิที่ได้จากการดำเนินโครงการไว้ใช้จ่ายภายในหน่วยงานได้ โดยไม่ต้องนำส่งมหาวิทยาลัย และให้ถือเป็นรายได้ของหน่วยงานนั้น ๆ ที่จะต้องดำเนินการให้เป็นไปตามระเบียบว่าด้วยการเงินและทรัพย์สินของมหาวิทยาลัย

**ข้อ ๑๐ การดำเนินการโครงการ**

การอนุมัติโครงการและการควบคุมตรวจสอบของมหาวิทยาลัยสำหรับโครงการบริการการศึกษา (เพื่อรับปริญญา) และโครงการบริการวิชาการให้เป็นไปตามหลักเกณฑ์และวิธีการอย่างเดียวกัน เว้นแต่ในระเบียบนี้จะกำหนดไว้เป็นอย่างอื่น

การดำเนินงานโครงการภายในหน่วยงานให้เป็นไปตามที่หัวหน้าหน่วยงานกำหนดตามข้อเสนอของคณะกรรมการที่ทำหน้าที่ดูแลรับผิดชอบในการบริหารงานโครงการของหน่วยงานนั้น

**หมวด ๒**

**การอนุมัติโครงการ**

**ข้อ ๑๑ การขออนุมัติโครงการ**

ให้หัวหน้าหน่วยงานที่ประสงค์จะดำเนินการโครงการ ขออนุมัติดำเนินโครงการต่อมหาวิทยาลัย โดยชี้แจงหลักการและเหตุผลของโครงการ ผลที่คาดว่าจะได้รับตลอดทั้งแสดงประมาณการรายรับรายจ่ายของโครงการ ทั้งนี้ตามแบบที่กำหนดตามประกาศมหาวิทยาลัย

ในกรณีที่โครงการประกอบด้วยการดำเนินโครงการย่อยหลายโครงการให้หน่วยงานชี้แจงรายละเอียดของโครงการย่อยแต่ละโครงการประกอบด้วย

**ข้อ ๑๒ ผู้มีอำนาจอนุมัติ**

การอนุมัติให้ดำเนินการโครงการบริการการศึกษา (เพื่อรับปริญญา) ตามข้อ ๗.๑ ให้เป็นอำนาจของสภามหาวิทยาลัย

การอนุมัติให้ดำเนินการโครงการบริการวิชาการตามข้อ ๗.๒ ให้เป็นอำนาจของอธิการบดี

**ข้อ ๑๓ อัตราส่วนของเงินค่าหน่วยกิตและเงินค่าธรรมเนียมที่จะต้องนำส่งให้แก่มหาวิทยาลัย**

โครงการบริการการศึกษา (เพื่อรับปริญญา) ที่หน่วยงานเสนอขออนุมัติดำเนินการ จะต้องกำหนดอัตราส่วนของเงินที่จะต้องนำส่งให้แก่มหาวิทยาลัย ดังนี้

(๑) โครงการบริการการศึกษาระดับปริญญาตรีหรือระดับประกาศนียบัตรบัณฑิต

ให้นำส่งเงินให้แก่มหาวิทยาลัยในอัตราร้อยละ ๑๐ ของเงินค่าหน่วยกิตและเงินค่าธรรมเนียมอื่นที่จัดเก็บได้ในแต่ละภาคการศึกษา

(๒) โครงการบริการการศึกษาระดับตั้งแต่ปริญญาโทขึ้นไป

ให้นำส่งเงินให้แก่มหาวิทยาลัยในอัตราร้อยละ ๑๕ ของเงินค่าหน่วยกิตและเงินค่าธรรมเนียมอื่นที่จัดเก็บได้ในแต่ละภาคการศึกษา

เงินค่าธรรมเนียมอื่นตามความในวรรคก่อน หมายความว่า เงินรายรับทั้งหมดที่โครงการจัดเก็บได้ก่อนหักค่าใช้จ่าย นอกเหนือจากค่าหน่วยกิต และค่าธรรมเนียมการศึกษาตามข้อบังคับว่าด้วยการศึกษาของมหาวิทยาลัย

ทั้งนี้ มิให้นำเงินค่าธรรมเนียมการศึกษาตามข้อบังคับว่าด้วยการศึกษาของมหาวิทยาลัย ซึ่งจะต้องนำส่งมหาวิทยาลัยทั้งจำนวนมารวมคำนวณเงินรายรับที่จะต้องนำส่งตามวรรคหนึ่งด้วย

**ข้อ ๑๔ รายได้จากการจำหน่ายใบสมัคร**

ในการดำเนินโครงการบริการการศึกษา (เพื่อรับปริญญา) ที่ได้รับอนุมัติให้ดำเนินการแล้ว ให้จัดรายได้จากการจำหน่ายใบสมัครในการสอบคัดเลือกเข้าศึกษาในหลักสูตรของโครงการ ดังนี้

(๑) เป็นรายได้ของโครงการในกรณีที่โครงการเป็นผู้จัดทำใบสมัคร หรือ

(๒) เป็นรายได้ของมหาวิทยาลัยในกรณีที่มหาวิทยาลัยเป็นผู้จัดทำใบสมัคร แล้วแต่กรณี

**ข้อ ๑๕ รายได้จากค่าสมัครสอบคัดเลือก**

สำหรับค่าสมัครสอบคัดเลือกเข้าศึกษาในหลักสูตรของโครงการ ให้หน่วยงานนำเงินรายรับ
ค่าสมัครสอบในการสอบคัดเลือกเข้าศึกษานำส่งให้เป็นรายได้ของมหาวิทยาลัย และให้มหาวิทยาลัยจัดสรรเงินในอัตราร้อยละ ๔๐ ของรายได้ค่าสมัครสอบตามจำนวนผู้มีสิทธิเข้าสอบ หรือจัดสรรตามอัตราที่สภามหาวิทยาลัยกำหนด คืนให้แก่หน่วยงานเพื่อนำไปเบิกจ่ายเป็นค่าออกข้อสอบ ค่าตรวจกระดาษคำตอบ ค่าตอบแทนกรรมการสอบสัมภาษณ์หรือค่าใช้จ่ายอื่น ๆ ที่เกี่ยวข้องกับการจัดสอบ

ในกรณีที่มีเหตุผลและความจำเป็นพิเศษอย่างยิ่งสำหรับโครงการบริการการศึกษา (เพื่อรับปริญญา) ที่ขออนุมัติดำเนินการใหม่ สภามหาวิทยาลัยอาจยกเว้นการนำส่งเงินให้แก่มหาวิทยาลัยตามหลักเกณฑ์และระยะเวลาที่สภามหาวิทยาลัยกำหนด หรืออาจผ่อนผันการนำส่งเงินที่ต้องนำส่งตามระยะเวลาที่กำหนดในระเบียบนี้ ก็ได้

**ข้อ ๑๖ อัตราส่วนของเงินรายรับที่จะต้องนำส่งให้แก่มหาวิทยาลัย**

โครงการบริการวิชาการ ที่หน่วยงานเสนอขออนุมัติดำเนินการ จะต้องกำหนดอัตราส่วนของเงินที่จะต้องนำส่งให้แก่มหาวิทยาลัย ในโครงการประเภทต่าง ๆ ดังนี้

(๑) โครงการอบรม สัมมนา ตามข้อ ๗.๒(๑) ให้นำส่งให้แก่มหาวิทยาลัยในอัตราร้อยละ ๕ ของรายรับที่จัดเก็บไว้ก่อนหักค่าใช้จ่าย

ในกรณีที่เห็นสมควร ให้อธิการบดีมีอำนาจเปลี่ยนแปลงอัตราส่วนของเงินที่ต้องนำส่งให้แก่มหาวิทยาลัยได้ตามความเหมาะสมและจำเป็น โดยทำเป็นประกาศมหาวิทยาลัย แล้วรายงานให้สภามหาวิทยาลัยทราบ

ในกรณีที่โครงการอบรม สัมมนาใดมีเหตุผลพิเศษอย่างยิ่งในทางการเงินที่ไม่อาจนำเงินส่งให้มหาวิทยาลัยตามที่กำหนดได้ เมื่อปรากฏว่า โครงการอบรม สัมมนานั้นมีลักษณะเป็นโครงการที่มุ่งให้บริการแก่สังคมหรือแก่นักศึกษาของมหาวิทยาลัย โดยแท้จริงและประมาณการรายรับรายจ่ายของโครงการแสดงว่าโครงการนั้นจะไม่มีรายได้เหลือพอเพียงสำหรับการส่งให้แก่มหาวิทยาลัยตามอัตราที่กำหนด หากหน่วยงานซึ่งดำเนินโครงการร้องขอในขณะขออนุมัติดำเนินการอธิการบดีมีอำนาจพิจารณายกเว้นหรือเปลี่ยนแปลงอัตราส่วนของเงินที่ต้องนำส่งมหาวิทยาลัยให้แก่โครงการใดโครงการหนึ่งได้ตามที่เห็นสมควร

สำหรับโครงการอบรม สัมมนาที่หน่วยงานจัดร่วมกับสมาคม หรือชมรมศิษย์เก่าของมหาวิทยาลัย โดยที่สมาคมหรือชมรมศิษย์เก่าเป็นผู้ดำเนินงานโครงการเองทั้งหมด หากหน่วยงานซึ่งดำเนินโครงการร้องขอในขณะขออนุมัติดำเนินการ อธิการบดีมีอำนาจพิจารณายกเว้นหรือเปลี่ยนแปลงอัตราส่วนของเงินที่ต้องนำส่งมหาวิทยาลัยได้ตามความเหมาะสม โดยไม่ต้องคำนึงถึงเงื่อนไขการยกเว้นหรือเปลี่ยนแปลงอัตราส่วนของเงินที่ต้องนำส่งมหาวิทยาลัยตามวรรคก่อน

(๒) โครงการบริการทดสอบ วิเคราะห์ตัวอย่าง พัฒนาผลิตภัณฑ์ ตามข้อ ๗.๒(๒) ให้หน่วยงานจัดสรรเงินร้อยละ ๑๐ ของรายรับก่อนหักค่าใช้จ่ายเข้าบัญชีสำรองของหน่วยงานที่จัดไว้โดยเฉพาะสำหรับ
การบำรุงรักษาหรือการซื้อครุภัณฑ์ทดแทน และนำส่งมหาวิทยาลัยร้อยละ ๘ ของรายรับหลังจากหักค่าบำรุงรักษา หรือการซื้อครุภัณฑ์ทดแทน

(๓) โครงการบริการสถานที่ ตามข้อ ๗.๒(๓) ให้หน่วยงานจัดสรรเงินร้อยละ ๑๐ ของรายรับก่อนหักค่าใช้จ่ายเข้าบัญชีสำรองของหน่วยงานที่จัดไว้โดยเฉพาะสำหรับการบำรุงรักษาหรือการซื้อครุภัณฑ์ทดแทน และนำส่งมหาวิทยาลัยร้อยละ ๔๐ ของรายรับหลักจากหักค่าบำรุงรักษา หรือการซื้อครุภัณฑ์ทดแทน

**ข้อ ๑๗ การขออนุมัติประมาณการรายรับรายจ่ายของโครงการประจำปี**

ภายใต้บังคับวรรคสอง ก่อนสิ้นสุดปีงบประมาณรายจ่ายจากเงินรายได้ของมหาวิทยาลัย ให้หน่วยงานเสนอขออนุมัติประมาณการรายรับรายจ่ายของโครงการของหน่วยงานทั้งโครงการบริการการศึกษา (เพื่อรับปริญญา) ที่ได้รับอนุมัติให้ดำเนินการจากสภามหาวิทยาลัยแล้ว และโครงการบริการวิชาการ ที่ประสงค์จะดำเนินการในปีงบประมาณถัดไปต่ออธิการบดี

โครงการบริการการศึกษา (เพื่อรับปริญญา) ที่ได้รับอนุมัติให้ดำเนินการจากสภามหาวิทยาลัยแล้ว แต่มีการเปลี่ยนแปลงหลักเกณฑ์ อัตราและ/หรือเงื่อนไขในการดำเนินโครงการแตกต่างไปจากที่สภามหาวิทยาลัยกำหนด จะต้องขออนุมัติต่อสภามหาวิทยาลัย

**ข้อ ๑๘ การดำเนินงานตามโครงการ**

เมื่อโครงการได้รับอนุมัติแล้ว ให้หน่วยงานดำเนินโครงการได้ตามหลักเกณฑ์ เงื่อนไขที่ได้รับอนุมัติอย่างเคร่งครัด

ในกรณีที่โครงการประกอบด้วยโครงการย่อยหลายโครงการ หากมีการเปลี่ยนแปลงกำหนดการประมาณการรายรับรายจ่าย หรือมีการเปลี่ยนแปลงในสาระสำคัญของโครงการย่อยใดในระหว่างปีงบประมาณ หน่วยงานจะต้องเสนอขออนุมัติโครงการย่อยนั้นเป็นการเฉพาะก่อนการดำเนินการ ทั้งนี้การขออนุมัติดังกล่าวให้รวมตลอดถึงการยกเลิกการดำเนินโครงการย่อยที่ได้รับอนุมัติให้ดำเนินการแล้วด้วย

**หมวด ๓**

**การดำเนินงานโครงการ**

**ข้อ ๑๙ รายรับของโครงการ**

รายรับของโครงการมีดังนี้

(๑) รายรับจากการดำเนินงานของโครงการ

(๒) เงินและทรัพย์สินที่มีผู้บริจาคให้โครงการ

(๓) เงินผลประโยชน์อันเกิดจากการลงทุนของโครงการซึ่งจะต้องเป็นไปตามหลักเกณฑ์ที่กำหนดในระเบียบมหาวิทยาลัยธรรมศาสตร์ ว่าด้วยการเงินและทรัพย์สินของมหาวิทยาลัย

(๔) รายรับอื่น ๆ

เงินรายรับทุกรายการให้นำฝากธนาคาที่เป็นรัฐวิสาหกิจหรือธนาคารพาณิชย์ที่ได้รับอนุญาตจากสภามหาวิทยาลัย หรือสหกรณ์ออมทรัพย์มหาวิทยาลัยธรรมศาสตร์ จำกัด อย่างช้าในวันทำการถัดไป

**ข้อ ๒๐ รายจ่ายของโครงการ**

รายจ่ายของโครงการมีดังนี้

(๑) รายจ่ายในการดำเนินงานของโครงการตามที่ปรากฏในประมาณการรายรับรายจ่ายของโครงการนั้น ๆ

(๒) รายจ่ายในการซื้อทรัพย์สินเพื่อใช้ในการดำเนินงานของโครงการตามที่ปรากฏในประมาณการรายรับรายจ่ายของโครงการ

(๓) รายจ่ายอื่น ที่คณะกรรมการของหน่วยงานที่มีหน้าที่ดูแลรับผิดชอบในการบริหารงานโครงการ เห็นสมควร ทั้งนี้ โดยได้รับความเห็นชอบจากอธิการบดี

การจ่ายเงินหรือก่อหนี้ผูกพันสำหรับรายการรายจ่ายตาม (๒) และ (๓) ให้เป็นไปตามหลักเกณฑ์และวิธีการที่กำหนดในระเบียบมหาวิทยาลัยธรรมศาสตร์ ว่าด้วยการเงินและทรัพย์สินของมหาวิทยาลัย

**ข้อ ๒๑ กำหนดเวลานำส่งเงินแก่มหาวิทยาลัย**

ให้หน่วยงานส่งเงินตามที่กำหนดในข้อ ๑๓ และข้อ ๑๖ ให้แก่มหาวิทยาลัย ตามกำหนดเวลา ดังนี้

(๑) โครงการบริการการศึกษา (เพื่อรับปริญญา) ตามข้อ ๗.๑ ให้นำส่งภายใน ๓๐ วันนับแต่วันสิ้นสุดการลงทะเบียนของแต่ละภาคการศึกษา

(๒) โครงการบริการวิชาการ ประเภทโครงการอบรม สัมมนา ตามข้อ ๗.๒ (๑) และโครงการบริการสถานที่ ตามข้อ ๗.๒ (๓) ให้นำส่งภายใน ๓๐ วัน นับแต่วันที่การดำเนินโครงการนั้น ๆ เสร็จสิ้น

(๓) โครงการบริการวิชาการ ประเภทโครงการบริการทดสอบ วิเคราะห์ตัวอย่าง พัฒนาผลิตภัณฑ์ ตามข้อ ๗.๒ (๒) ให้นำส่งภายใน ๓๐ วันนับแต่วันที่การดำเนินโครงการนั้น ๆ เสร็จสิ้น หรือในกรณีที่หน่วยงานได้รับอนุมัติโครงการในลักษณะเป็นโครงการประจำปี ให้นำส่งภายใน ๓๐ วันนับแต่วันสิ้นปีงบประมาณ

**ข้อ ๒๒ การอนุมัติการจ่ายเงินในการดำเนินงานโครงการ**

อำนาจในการอนุมัติการจ่ายเงินในการดำเนินงานโครงการเป็นของหัวหน้าหน่วยงาน หรือผู้ที่หัวหน้าหน่วยงานมอบหมายเป็นลายลักษณ์อักษร

การจ่ายเงินทุกรายการให้จ่ายเป็นเช็คระบุชื่อผู้มีสิทธิรับเงินโดยขีดคร่อมเข้าบัญชีเฉพาะ (A/C PAYEE ONLY) และขีดฆ่าคำว่า “หรือผู้ถือ” เว้นแต่เป็นการจ่ายเงินสดย่อย

**ข้อ ๒๓ เงินสดย่อยของโครงการ**

ให้โครงการมีเงินสดย่อยไว้ใช้จ่ายได้ตามความเหมาะสม ตามจำนวนที่คณะกรรมการของหน่วยงานที่มีหน้าที่ดูแลรับผิดชอบในการบริหารโครงการกำหนด แต่ต้องไม่เกินโครงการย่อยละ ๓๐,๐๐๐ บาท

**ข้อ ๒๔ การเบิกเงินทดรองจ่าย**

การเบิกเงินทดรองจ่ายให้เบิกล่วงหน้าได้ก่อนที่จะเกิดรายจ่ายนั้นไม่เกินหนึ่งสัปดาห์ และให้ทำใบสำคัญจ่ายหักล้างเงินทดรองจ่ายภายในสองสัปดาห์หลักจากเกิดรายจ่ายนั้น

**ข้อ ๒๕ การจัดทำบัญชีรายรับรายจ่ายของโครงการ**

ในกรณีที่โครงการของหน่วยงานใดประกอบด้วยโครงการบริการการศึกษา (เพื่อรับปริญญา) และ/หรือโครงการบริการวิชาการหลายโครงการ ให้แยกบัญชีรายรับรายจ่ายของแต่ละโครงการไว้ให้ชัดเจน และให้ถือว่ารายได้ หรือรายจ่ายของโครงการย่อยทั้งหมดนั้น เป็นรายได้หรือรายจ่ายรวมของโครงการของหน่วยงาน

ให้หัวหน้าหน่วยงานโดยความเห็นชอบของคณะกรรมการของหน่วยงานที่มีหน้าที่ดูแลรับผิดชอบในการบริหารโครงการทั้งหมดของหน่วยงาน มีอำนาจจัดสรรเงินรายได้สุทธิของโครงการของหน่วยงาน เป็นรายได้ของหน่วยงานตามจำนวนที่เห็นสมควร เพื่อดำเนินการตามวัตถุประสงค์ของหน่วยงานได้

**หมวด ๔**

**การควบคุมการดำเนินงาน**

**ข้อ ๒๖ หน้าที่ของหัวหน้าหน่วยงาน**

ให้หัวหน้าหน่วยงานที่มีการดำเนินโครงการควบคุม กำกับ และดูแลการดำเนินการให้ปฏิบัติตามหลักเกณฑ์ เงื่อนไข ของโครงการที่ได้รับอนุมัติอย่างเคร่งครัด

**ข้อ ๒๗ เจ้าหน้าที่การเงินของโครงการ**

ให้หัวหน้าหน่วยงานที่มีการดำเนินโครงการแต่งตั้ง เจ้าหน้าที่การเงินของโครงการขึ้นเป็นการเฉพาะ

ให้เจ้าหน้าที่การเงินจัดทำรายงานการรับจ่ายเงิน เสนอต่อหัวหน้าหน่วยงานหรือผู้ที่หัวหน้าหน่วยงานมอบหมายเป็นลายลักษณ์อักษร อย่างน้อยสัปดาห์ละครั้ง ตามหลักเกณฑ์และวิธีการที่คณะกรรมการของหน่วยงานที่มีหน้าที่ดูแลรับผิดชอบในการบริหารโครงการกำหนด

**๒๘ เจ้าหน้าที่บัญชีของโครงการ**

เพื่อประโยชน์ในการตรวจสอบให้หัวหน้าหน่วยงานแต่งตั้งเจ้าหน้าที่บัญชีเพื่อจัดทำบัญชีของโครงการตามแบบที่มหาวิทยาลัยกำหนด

**ข้อ ๒๙ การตรวจสอบภายใน**

ภายใต้บังคับวรรคสอง ให้สำนักงานตรวจสอบภายในเป็นผู้ตรวจสอบบัญชีโครงการบริการสังคมของหน่วยงานทุกหน่วยงาน

เพื่อให้การตรวจสอบการดำเนินงานของโครงการของหน่วยงานเป็นไปอย่างถูกต้อง ให้สำนักงานตรวจสอบภายใน และรองอธิการบดีฝ่ายการคลังเสนอต่ออธิการบดีให้แต่งตั้งผู้ตรวจสอบภายในคนหนึ่งหรือ
หลายคนเพื่อทำหน้าที่ตรวจสอบบัญชีโครงการของหน่วยงานตามที่กำหนดในระเบียบนี้เป็นรายปี

**ข้อ ๓๐ การจัดทำรายงานและงบการเงินของโครงการบริการวิชาการ**

เมื่อการดำเนินการโครงการย่อยสำหรับโครงการบริการวิชาการในละโครงการเสร็จสิ้นลง ให้หัวหน้าหน่วยงานรับผิดชอบจัดทำรายงานผลการดำเนินงานโดยเปรียบเทียบกับวัตถุประสงค์ ปัญหาและอุปสรรคในการดำเนินงาน ตามรายละเอียดที่คณะกรรมการโครงการบริการสังคมของมหาวิทยาลัยกำหนดรวมทั้งจัดทำงบการเงินของโครงการย่อยหรือของโครงการแล้วแต่กรณี เสนอต่อมหาวิทยาลัยภายใน ๖๐ วันนับแต่วันสิ้นสุดโครงการ

งบการเงินดังกล่าวให้จัดทำขึ้นเป็น ๒ ชุด และให้ส่งให้แก่สำนักงานตรวจสอบภายในหรือ
ผู้ตรวจสอบภายในที่อธิการบดีแต่งตั้ง แล้วแต่กรณี กับ ส่งให้แก่กองคลัง

ให้สำนักงานตรวจสอบภายในหรือผู้ตรวจสอบภายในที่อธิการบดีแต่งตั้ง แล้วแต่กรณี ตรวจสอบงบการเงินและเสนอความเห็นต่ออธิการบดีภายใน ๙๐ วัน นับแต่วันได้รับงบการเงิน

**ข้อ ๓๑ การจัดทำรายงานและงบการเงินประจำปีของโครงการ**

ให้หน่วยงานจัดทำรายงานผลการดำเนินงานโดยเปรียบเทียบกับวัตถุประสงค์ ปัญหาและอุปสรรคในการดำเนินงาน ตามรายละเอียดที่คณะกรรมการโครงการบริการสังคมของมหาวิทยาลัยกำหนด รวมทั้งการจัดทำงบการเงินประจำปีของโครงการ ซึ่งจะต้องประกอบด้วยงบการเงินของโครงการบริการการศึกษา
(เพื่อรับปริญญา) และ/หรือโครงการบริการวิชาการ กับงบการเงินรวมของโครงการของหน่วยงานเสนอต่อมหาวิทยาลัยภายใน ๖๐ วัน นับแต่วันสิ้นปีงบประมาณรายจ่ายจากเงินรายได้ของมหาวิทยาลัย

งบการเงินดังกล่าวให้จัดทำขึ้นเป็น ๒ ชุด และให้ส่งให้แก่สำนักงานตรวจสอบภายในหรือ
ผู้ตรวจสอบภายในที่อธิการบดีแต่งตั้ง แล้วแต่กรณีกับส่งให้แก่กองคลัง

**ข้อ ๓๒ การตรวจสอบงบการเงิน**

ให้สำนักงานตรวจสอบภายในหรือผู้ตรวจสอบภายในที่อธิการบดีแต่งตั้ง แล้วแต่กรณี ตรวจสอบงบการเงินและเสนอความเห็นต่ออธิการบดี ภายใน ๑๕๐ วัน นับแต่วันได้รับงบการเงิน

ให้อธิการบดีรายงานผลการดำเนินการโครงการของหน่วยงานในมหาวิทยาลัยให้สภามหาวิทยาลัยทราบทุกสิ้นปีงบประมาณรายจ่ายจากเงินรายได้ของมหาวิทยาลัย

**ข้อ ๓๓ การกำหนดอัตราการจ่ายเงินของโครงการ**

ภายใต้บังคับวรรคสองและวรรคสาม ในกรณีที่อธิการบดีเห็นเป็นการสมควร อธิการบดีมีอำนาจออกประกาศมหาวิทยาลัย กำหนดอัตราการจ่ายเงินของโครงการของหน่วยงานในมหาวิทยาลัยและอัตราค่าธรรมเนียมต่าง ๆ ที่โครงการจะเรียกเก็บได้

ภายหลังจากที่โครงการบริการการศึกษา (เพื่อรับปริญญา) ได้รับอนุมัติให้ดำเนินการแล้วการเพิ่มเติมเปลี่ยนแปลงรายการ อัตราค่าหน่วยกิตหรืออัตราค่าธรรมเนียมอื่นที่เรียกเก็บจากนักศึกษาให้กระทำได้เมื่อได้รับอนุมัติจากสภามหาวิทยาลัย ส่วนค่าธรรมเนียมการศึกษาที่มหาวิทยาลัยกำหนดให้เป็นไปตามข้อบังคับว่าด้วยการนั้น

ภายหลังจากที่โครงการบริการวิชาการได้รับอนุมัติให้ดำเนินการแล้ว การเพิ่มเติมเปลี่ยนแปลงรายการหรืออัตราค่าธรรมเนียมที่เรียกเก็บให้กระทำได้เมื่อได้รับอนุมัติจากอธิการบดี

**ข้อ ๓๔ คณะกรรมการโครงการบริการสังคมของมหาวิทยาลัย**

เพื่อประโยชน์ในการประสานงาน และการควบคุมดูแลให้เป็นไปตามระเบียบนี้ อธิการบดีอาจแต่งตั้งคณะกรรมการโครงการบริการสังคมของมหาวิทยาลัยขึ้น เพื่อเป็นคณะทำงานกลั่นกรองให้คำปรึกษาและให้ความเห็นในเรื่องที่เกี่ยวกับโครงการต่ออธิการบดีก็ได้

**ข้อ ๓๕ การอนุโลมระเบียบอื่นมาใช้**

ในกรณีที่ระเบียบนี้มิได้บัญญัติหลักเกณฑ์ในเรื่องใดไว้โดยเฉพาะให้นำระเบียบมหาวิทยาลัยธรรมศาสตร์ ว่าด้วยการเงินและทรัพย์สินของมหาวิทยาลัย มาใช้บังคับโดยอนุโลม

**หมวด ๕**

**บทเฉพาะกาล**

**ข้อ ๓๖ การมีผลใช้บังคับของระเบียบ หรือคำสั่งของมหาวิทยาลัยและ/หรือหน่วยงานเดิม**

ให้ประกาศ ระเบียบ หรือคำสั่งของมหาวิทยาลัยและ/หรือหน่วยงานซึ่งได้ออกหรือสั่งโดยอาศัยอำนาจตามความในระเบียบมหาวิทยาลัยธรรมศาสตร์ ว่าด้วยโครงการบริการสังคมของหน่วยงานในมหาวิทยาลัย พ.ศ. ๒๕๔๐ ซึ่งแก้ไขเพิ่มเติมโดยระเบียบมหาวิทยาลัยธรรมศาสตร์ ว่าด้วยโครงการบริการสังคมของหน่วยงานในมหาวิทยาลัย (ฉบับที่ ๒) พ.ศ. ๒๕๔๑ และยังมีผลใช้บังคับอยู่ในวันก่อนวันที่ระเบียบนี้มีผลใช้บังคับ ให้ใช้บังคับได้ต่อไปเท่าที่ไม่ขัดหรือแย้งกับความในระเบียบนี้ และให้ถือเสมือนเป็นประกาศ ระเบียบ หรือคำสั่งของมหาวิทยาลัยและ/หรือหน่วยงานที่ออกตามความในระเบียบนี้

**ข้อ ๓๗ โครงการเดิมที่ได้รับอนุมัติแล้ว**

บรรดาโครงการที่ได้รับอนุมัติให้ดำเนินการได้ตามระเบียบมหาวิทยาลัยธรรมศาสตร์ว่าด้วยโครงการบริการสังคมของหน่วยงานในมหาวิทยาลัย พ.ศ. ๒๕๔๐ ซึ่งแก้ไขเพิ่มเติมโดยระเบียบมหาวิทยาลัยธรรมศาสตร์ ว่าด้วยโครงการบริการสังคมของหน่วยงานในมหาวิทยาลัย (ฉบับที่ ๒) พ.ศ. ๒๕๔๑ ก่อนวันที่ระเบียบนี้ใช้บังคับ ให้ถือว่าเป็นโครงการที่ได้รับอนุมัติตามระเบียบนี้

 ประกาศ ณ วันที่ ๒๙ พฤษภาคม พ.ศ. ๒๕๕๒

 (ดร.สุเมธ ตันติเวชกุล)

 นายกสภามหาวิทยาลัย